CELEX: 32013R1325
Language: hr
Date: 2013-12-09 00:00:00
Title: Uredba Vijeća (EU) br. 1325/2013 od 9. prosinca 2013. o izmjeni Priloga I. Uredbi Vijeća (EEZ) br. 2658/87 o tarifnoj i statističkoj nomenklaturi i o Zajedničkoj carinskoj tarifi

13.12.2013   
            
            
               HR
            
            
               Službeni list Europske unije
            
            
               L 334/2
            
         UREDBA VIJEĆA (EU) br. 1325/2013
   od 9. prosinca 2013.
   o izmjeni Priloga I. Uredbi Vijeća (EEZ) br. 2658/87 o tarifnoj i statističkoj nomenklaturi i o Zajedničkoj carinskoj tarifi
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 31.,
   uzimajući u obzir prijedlog Europske komisije,
   budući da:
   
               (1)
            
            
               Tržište goriva za mlazne motore u Uniji znatno ovisi o uvozu goriva za mlazne motore iz trećih zemalja.
            
         
               (2)
            
            
               Iako bilateralni sporazumi o zrakoplovstvu između država članica i trećih zemalja obično sadržavaju odredbe o oslobođenju goriva za mlazne motore od carine, potrebno je utvrditi zajednička pravila o oslobođenju goriva za mlazne motore od carine kako bi se osiguralo jasnoću i ujednačenost u tom pogledu, pružilo pravnu sigurnost gospodarskim subjektima i izbjeglo svako narušavanje tržišnog natjecanja uzrokovano različitim praksama i pravilima.
            
         
               (3)
            
            
               Značajan dio goriva za mlazne motore koje se uvozi u Uniju podrijetlom je iz zemalja korisnica sustava općih carinskih povlastica ili zemalja s povlaštenim pristupom tržištu Unije te se stoga uvozi bez carine.
            
         
               (4)
            
            
               Od 1. siječnja 2014., primjenom carinskih povlastica u skladu s Uredbom (EU) br. 978/2012 Europskog parlamenta i Vijeća (1), veći broj zemalja koje su važni izvoznici goriva za mlazne motore neće više biti korisnice tog povlaštenog pristupa tržištu Unije, dok neke druge zemlje izvoznice neće ibiti korisnice povlaštenog pristupa za određene kategorije proizvoda, uključujući gorivo, u skladu s Provedbenom uredbom Komisije (EU) br. 1213/2012 (2).
            
         
               (5)
            
            
               Uvođenje carina na gorivo za mlazne motore tih dobavljača vjerojatno bi uzrokovalo porast cijena goriva za mlazne motore na tržištu Unije jer za rafinerije u Uniji znatno povećanje proizvodnje zrakoplovnog goriva nije gospodarski održivo.
            
         
               (6)
            
            
               Stoga je prikladno suspendirati autonomnu stopu carine za gorivo za mlazne motore. Suspenzijom bi trebali biti obuhvaćeni svi proizvodi iz oznake KN 2710 19 21. Uzimajući u obzir moguće buduće promjene situacije na tržištu goriva za mlazne motore, suspenziju bi unutar pet godina trebalo preispitati na temelju ocjene.
            
         
               (7)
            
            
               Prilog I. Uredbi Vijeća (EEZ) br. 2658/87 (3) stoga bi trebalo izmijeniti na odgovarajući način,
            
         DONIJELO JE OVU UREDBU:
   Članak 1.
   U Prilogu I. Uredbi (EEZ) br. 2658/87, drugom dijelu, odsjeku V., poglavlju 27., tekst oznake KN 2710 19 21 u stupcu 3. tablice zamjenjuje se sljedećim:
   
      „4,7 (4)
      
   
   Članak 2.
   Ova Uredba stupa na snagu 1. siječnja 2014.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 9. prosinca 2013.
      
         
            Za Vijeće
         
         
            Predsjednica
         
         A. PABEDINSKIENĖ
      
   
   
      (1)  Uredba (EU) br. 978/2012 Europskog parlamenta i Vijeća od 25. listopada 2012. o primjeni sustava općih carinskih povlastica i stavljanju izvan snage Uredbe Vijeća (EZ) br. 732/2008 (SL L 303, 31.10.2012., str. 1.).
   
      (2)  Provedbena uredba Komisije (EU) br. 1213/2012 od 17. prosinca 2012. o suspenziji carinskih povlastica za određene zemlje korisnice OSP-a u vezi s određenim odjeljcima OSP-a u skladu s Uredbom (EU) br. 978/2012 Europskog parlamenta i Vijeća o primjeni sustava općih carinskih povlastica (SL L 348, 18.12.2012., str. 11.).
   
      (3)  Uredba Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL L 256, 7.9.1987., str. 1.).
   
      (4)  Autonomna stopa carine: slobodno.”